b'\n_START_ARTICLE_\nJuliusz Osterwa\n_START_PARAGRAPH_\nJulijus Osterva (lenk. Juliusz Osterwa, tikras vardas Julian Andrzej Maluszek; 1885 m. bir\xc5\xbeelio 23 d. Krokuva \xe2\x80\x93 1947 m. gegu\xc5\xbe\xc4\x97s 10 d. Var\xc5\xa1uva) \xe2\x80\x93 lenk\xc5\xb3 aktorius, re\xc5\xbeisierius, pedagogas ir masonas Kur\xc4\xaf laik\xc4\x85 gyveno ir dirbo Vilniuje. Lenk\xc5\xb3 teatro reformatorius, vienas i\xc5\xa1 garsiausi\xc5\xb3 lenk\xc5\xb3 scenos meistr\xc5\xb3, gars\xc4\x97j\xc4\x99s poetine dikcija ir \xe2\x80\x9eabsoliu\xc4\x8dia re\xc5\xbeisieriaus klausa\xe2\x80\x9c.\n_START_SECTION_\nBiografija\n_START_PARAGRAPH_\nAnksti tap\xc4\x99s na\xc5\xa1lai\xc4\x8diu nepabaig\xc4\x97 moksl\xc5\xb3 \xc5\xa1v. Annos gimnazijoje Krokuvoje._NEWLINE_1904 m. rugs\xc4\x97j\xc4\xaf prad\xc4\x97jo dirbti Krokuvos Liaudies teatre (lenk. Teatr Ludowy w Krakowie), kur debiutavo jau po m\xc4\x97nesio. Mokyklos draugo Leono \xc5\xa0ilerio paskatintas, pasirinko scenin\xc4\xaf vard\xc4\x85 pagal Slovakijos Auk\xc5\xa1t\xc5\xb3j\xc5\xb3 Tatr\xc5\xb3 Osterwa vir\xc5\xa1ukaln\xc4\x99. 1905 m. Liudviko Solskio priimtas \xc4\xaf Krokuvos Julijaus Slovackio teatr\xc4\x85 (lenk. Teatr im. Juliusza S\xc5\x82owackiego w Krakowie), k\xc5\xabr\xc4\x97 parodijas. V\xc4\x97liau i\xc5\xa1vyko \xc4\xaf Poznan\xc4\x99, kur i\xc5\xa1populiar\xc4\x97jo ir debiutavo kaip re\xc5\xbeisierius._NEWLINE_1907\xe2\x80\x931909 m. tur\xc4\x97jo pasirodym\xc5\xb3 Vilniuje pas Nun\xc4\x85 Mlod\xc5\xbeiejovsk\xc4\x85. Daug gastroliavo (Vokietijoje, \xc5\xa0veicarijoje, Italijoje, Pranc\xc5\xabzijoje, Graikijoje._NEWLINE_Nuo 1910 m. dirbo keliuose Var\xc5\xa1uvos teatruose._NEWLINE_Pirmojo pasaulinio karo prad\xc5\xbeioje, kaip Austrijos tarnautojas buvo internuotas ir perkeltas \xc4\xaf Samar\xc4\x85. I\xc5\xa1 ten 1916 m. Arnoldo \xc5\xa0yfmano pakviestas, Pirmojo pasaulinio karo metais dirbo re\xc5\xbeisieriumi lenk\xc5\xb3 Maskvos ir Kijevo teatruose. Bendravo su K. Stanislavskiu, A. Tairovu]]._NEWLINE_1918 m. sugr\xc4\xaf\xc5\xbeo \xc4\xaf Var\xc5\xa1uv\xc4\x85, kur dirbo dviejuose teatruose._NEWLINE_1919 m. kartu su geologu Me\xc4\x8dislavu Limanovskiu \xc4\xafk\xc5\xabr\xc4\x97 eksperimentin\xc4\xaf teatr\xc4\x85 \xe2\x80\x9eReduta\xe2\x80\x9c. Prad\xc5\xbeioje jis veik\xc4\x97 kaip Varjet\xc4\x97 teatro (lenk. Teatr Rozmaito\xc5\x9bci) dalis, o nuo 1921 m. tapo savaranki\xc5\xa1ku. \xc5\xa0iam teatrui jis vadovavo 1919\xe2\x80\x931924 m. ir 1931\xe2\x80\x931939 m. Var\xc5\xa1uvoje, o 1925\xe2\x80\x931929 m. Vilniuje (Pohuliankos teatre) ir Gardine. Vilnius tapo \xc5\xa1io teatro b\xc5\xabstine i\xc5\xa1 kur jis gausiai keliavo po \xc4\xafvairias Lenkijos ir to meto Vilniaus kra\xc5\xa1to vietoves (50 miest\xc5\xb3). Stepono Batoro universiteto kieme pastat\xc4\x97 P. Kalderono \xe2\x80\x9eTvirt\xc4\x85 princ\xc4\x85\xe2\x80\x9c. Daug stat\xc4\x97 spektakli\xc5\xb3 pagal J. Slovackio k\xc5\xabryb\xc4\x85._NEWLINE_Tuo pa\xc4\x8diu metu direktoriavo Var\xc5\xa1uvos Varjet\xc4\x97 teatre (1923\xe2\x80\x931925 m.) ir Krokuvos Julijaus Slovackio teatrui (1932\xe2\x80\x931935 m.)_NEWLINE_Po Antrojo pasaulinio karo bendradarbiavo Var\xc5\xa1uvos Lenkijoe teatre (lenk. Teatr Polski w Warszawie) ir Krokuvos Julijaus Slovackio teatre. Buvo Krokuvos valstybin\xc4\x97s Dramos mokyklos rektoriumi (lenk. Pa\xc5\x84stwowa Wy\xc5\xbcsza Szko\xc5\x82a Teatralna im. Ludwika Solskiego w Krakowie). Paskutin\xc4\xaf kart\xc4\x85 tur\xc4\x97jo pasirodym\xc4\x85 1946 m._NEWLINE_Kine filmavosi tik vien\xc4\x85 kart\xc4\x85 1921 m. filme \xe2\x80\x9eU\xc5\xbe brolio kaltes\xe2\x80\x9c (lenk. Za winy brata)._NEWLINE_Lenkijos okupacijos metais bendradarbiavo politin\xc4\x97je karin\xc4\x97je organizacijoje \xe2\x80\x9eUnija\xe2\x80\x9c (lenk. Unia).\n_START_SECTION_\n\xc5\xa0eima\n_START_PARAGRAPH_\nTur\xc4\x97jo \xc5\xbemon\xc4\x85, Vilniuje gimusi\xc4\x85 aktor\xc4\x99, V. Ostervin\xc4\x85 su kuria tur\xc4\x97jo dukr\xc4\x85, taip pat aktor\xc4\x99, E. Osterv\xc4\x85. Jo antroji \xc5\xbemona \xe2\x80\x93 Matylda Sapiegait\xc4\x97 i\xc5\xa1 Siedliskos, Krokuvos arkivyskupo Adomo Stepono Sapiegos dukter\xc4\x97\xc4\x8dia, su kuria tur\xc4\x97jo dukr\xc4\x85 \xe2\x80\x93 Marij\xc4\x85.\n_START_SECTION_\nAtminimas\n_START_PARAGRAPH_\nTeatras Liubline pavadintas J. Ostervos vardu.'